Han sprudlede for landsholdet mod Malta og er en af de bedste på AaB&#39;s skrantende mesterhold. På onsdag mod Villarreal kan Kasper Bøgelund igen vise sig frem

Når man siger Kasper Bøgelund, må man også sige skader. Derfor blev det i første omgang kun til en etårig kontrakt med AaB i sommer, da højre backen efter 10 år i udlandet vendte hjem til dansk fodbold. Så kunne parterne lige se hinanden an, som både Bøgelund og AaB har udtalt det. Men Bøgelunds værdi og form er igen opadgående, hvilket han beviste i den seneste landskamp mod Malta, hvor forsvarsspilleren med en assist og flere gode aktioner var en af banens bedste i den danske 3-0-sejr. Og selvom det går skidt for nordjyderne i SAS Ligaen, så gør klubbens deltagelse i Champions League AaB til det perfekte udstillingsvindue for Bøgelund, der til næste sommer er transferfri. - Jeg er først og fremmest glad for, at jeg tog beslutningen om at komme til AaB. En af de vigtigste ting, når man vender hjem til Danmark, er ikke at tro, at det bare bliver en walk-over. Den indstilling kom jeg med, jeg var forberedt, og derfor er det måske gået godt for mig personligt, siger 28-årige Bøgelund forud for tirsdagens Champions League-gruppekamp på udebane mod Villarreal. Den kamp bliver en ny en af slagsen, hvor forsvarsspilleren,der skiftede til AaB fra tyske Borussia Mönchengladbach, igen kan vise sig frem på højeste niveau foran potentielle bejlere eller gøre det dyrere for AaB at beholde ham. Sådan fungerer mekanismerne nu engang, men det tænker Bøgelund ikke så meget over, siger han selv. For Bøgelund, som i denne sæson traditionen tro også har døjet med skader og blandt andet meldt afbud til venskabskampen mod Spanien og dernæst til VM-kvalifikationskampene mod Ungarn og Portugal, er en fokuseret mand - og fokus er på Villarreal. Derfor må fremtidsplanerne vente. - Jeg skal da snakke med AaB på et tidspunkt, men ikke lige foreløbig. Det gør vi nok omkring jul. Jeg er glad for at være her i klubben, og familien er også faldet godt til i Aalborg, så alt er, som det skal være. Men for at være ærlig, så har jeg ikke tænkt over mine fremtidsplaner endnu, og jeg føler også, at der er lang tid til næste sommer, fortæller Bøgelund på et typisk diplomatisk fodboldsprog, hvor en spiller hverken vil udelukke det ene eller andet. Til nytår er det dog et faktum, at han kan begynde at forhandle med andre klubber end AaB. - Det er da noget, jeg også er klar over, men som sagt haster det ikke. AaB og jeg har jo også talt sammen tidligere, og jeg ved, at klubben også er glad for mig. Den etårige kontrakt var noget både klubben og jeg var enige om, så vi har hele tiden kendt til den her situation, så det tager vi stille og roligt, forklarer Bøgelund, der har spillet 16 A-landskampe. AaB står inden mødet med Villarreal noteret for et point efter to kampe i gruppe E. Spanierne har fire point. /ritzau/